Halima Kyari Joda
Hon. Hajiya Halima Kyari Joda (Alkaman Gudi), mace ce ta farko da ta ɗare karagar shugabancin ƙaramar hukuma a faɗin jihar Yobe, wato Shugabar ƙaramar hukumar Fika da ke yankin Arewa maso gabashin Najeriya. Halima Joda Kyari an haife ta ne a garin Gadaka a Karamar Hukumar Fika a Jihar Yobe, kuma ƴar ƙabilar Ngamo ce da ke Ƙaramar Hukumar Fika ta Jihar Yobe. Mutuniyar karkara ce, a can aka haife ta. Baban ta hedimasta (Headmaster) ne wato shugaban malaman firamare.

Karatu 
Tayi makarantar Firamare ta Central da ke garin Potiskum. Bayan ta gama nan sai ta tafi Kwalejin gwamnati wato G.S.S. Nguru, ta samu shaidar kammala sakandare. Daga nan sai aka yi mata aure. Bayan nan sai ta tafi Kwalejin aikin gona ta samu Difloma a fannin raya gandun daji daga nan sai ta kara ta tafi Jami’ar Maiduguri inda ta samu shaidar digiri na farko a bangaren nazarin harsuna.

Kwasa-kwasai 
Hajiya Halima ta je kwas a College of Agro Forestry a  Maguga da ke Nairobi a Kenya da Gonar Mai Zube  wato Mai Zube Farms da ke garin  Minna, a Jihar Neja da kuma School of Forestry dake garin Kano.

Aiki 
Tayi aiki a ma’aikatar kula da gandun daji, da ma’aikatar gona da kuma ma’aikatar tsaftace muhalli a Jihar Yobe amma ta taso da matuƙar sha’awar aikin ƙungiya ne, amma ba ta fara aikin ƙungiya ba sai da ta yi ritaya don ƙashin kanta a shekarar 2012. da ta yi ritaya sai ta ci gaba da ayyukan ƙungiyoyi da taimakon kai- da- kai.

Nasarori 
Hajiya ta samu nasarori sosai domin a lokacin da take aikin gwamnati a ma’aikatun kare gandun daji ta kare muhalli da ma’aikatar aikin gona, ta tsaya sosai wajen ganin ba a cutar da wani ba kuma duk inda aka samu matsalar muhalli sukan je su warware matsalar.

Bugugu da kari, ta samu nasarar lashe zaɓen kujerar shugaban ƙaramar hukumar Fika a ƙarƙashin jam’iyyar APC a zaɓen  da aka gudanar ranar 27 ga watan Fabrairu 2021.

Ƙalubale 
Tun lokacin da take aikin gwamnati ta saba da ƙalubale saboda babban ƙalubalen shi ne hada aikin gida da na ofis da kuma rainon yara. A bangaren aikin ƙungiya ma kasancewar ta na shugabancin National Council for Women Society of Nigeria (NCWS) Majalisar ƙungiyar mata ta ƙasa tana sanya ido kan yadda ake cin zarafin  mata ta hanyar fyade wasu Iyayen suna boye ƴarsu idan aka mata fyade, wanda hakan bai taimaka wa. Tsayuwar su ne kan haka ya sa har Gwamna Ibrahim Gaidam a lokacin mulkinsa ya ɓullo da dokar ɗaurin rai da rai kan duk wanda aka kama da laifin fyade.

Ƙungiyoyi 
Ƙungiyoyin da take ciki su ne: National Council for Women Society of Nigeria (NCWS) da Ƙungiyar Masu Noman Shinkafa da kuma ƙungiyar dukkan manona ta ƙasa (All Farmers Association of Nigeria) sai kuma Ƙungiyar Sun flower Association da Ƙungiyar Manoman Alkama (Wheat farmers Association).

Manazarta 

Rayayyun Mutane
Mata